ORDRE de 7 de febrer de 1995, de la Conselleria d'Educació i Ciència, per la qual es regula el procediment d'admissió d'alumnat als centres d'Educació Infantil, Educació Primària i Educació Secundària de la Comunitat Valenciana, finançats amb fons públics. (DOGV núm. 2460 de 01.03.1995) Ref. Base de dades 0469/1995

ANÀLISI JURÍDICA

DATA D'ENTRADA EN VIGOR: 02.03.1995
DATA DE FI DE VIGÈNCIA: 27.03.1998
NOTES: Procediemnt d'admissió de l'alumnat. Educació infantil, educació primària i educació secundària. DG Centres Docents.

Aquesta disposició afecta:

     DESENVOLUPA O COMPLEMENTA
          - Decret 186/1994, de 13 de setembre, del Govern Valencià, pel qual es regula l'admissió de l'alumnat als centres docents no universitaris de la Comunitat Valenciana finançats amb fons públics.

Aquesta disposició està afectada per:

     DEROGADA PER
          - DECRET 27/1998, de 10 de març, del Govern Valencià, pel qual es regula l'admissió de l'alumnat als centres docents no universitaris de la Comunitat Valenciana sostinguts amb fons públics. [1998/X2281]
     DESENVOLUPADA O COMPLEMENTADA PER
          - RESOLUCIó de 2 de març de 1995, de la Direcció Territorial d'Educació de València, per la qual estableix el calendari i el procediment d'admissió d'alumnes en centres docents no universitaris sostinguts amb fons públics per al curs 1995/96.
          - RESOLUCIó de 30 de maig de 1995 de la Direcció Territorial de Castelló, per la que s'amplia la Resolució de 2 de març de 1995, que determina el calendari ordinari i extraordinari d'admissió d'alumnes en els centres docents no universitaris per al curs 1995-96.
          - RESOLUCIÓ de 24 de març de 1997, de la Direcció Territorial de Cultura i Educació, per la qual s'estableix el calendari per al procés d'admissió d'alumnes de BUP, COU, FP i FP II, Batxillerat, ESO i cicles formatius de grau mitjà.

ANÀLISI DOCUMENTAL

ORIGEN DE DISPOSICIÓ: Conselleria Educació i Ciència
GRUP TEMÀTIC: Legislació, Reglamentació
MATÈRIES: Educació
DESCRIPTORS
     Temàtics: 
ensenyament primari, ensenyament secundari, ensenyament públic, alumne

ORDRE de 7 de febrer de 1995, de la Conselleria d'Educació i Ciència, per la qual es regula el procediment d'admissió d'alumnat als centres d'Educació Infantil, Educació Primària i Educació Secundària de la Comunitat Valenciana, finançats amb fons públics. 
El Decret 186/1994, de 13 de setembre (DOGV de 27 de setembre), regula l'admissió de l'alumnat als centres docents no universitaris de la Comunitat Valenciana finançats amb fons públics i autoritza el conseller d'Educació i Ciència, en la disposició final primera, perquè desplegue i regule totes les qüestions que se'n deriven.
Fent ús de l'autorització concedida, aquesta ordre precisa els diferents aspectes derivats de la nova ordenació de l'admissió d'alumnat, pel que fa als centres d'Educació Infantil, Educació Primària i Educació Secundària.
En virtut d'això, i en exercici de les competències que em confereix l'article 35 de la Llei 5/1983, de 30 de desembre, de Govern Valencià, 
ORDENE:
Primer 
L'admissió d'alumnat als centres finançats amb fons públics, ubicats a l'àmbit de gestió de la Conselleria d'Educació i Ciència, que impartesquen ensenyaments d'Educació Infantil, Educació Primària, Educació Secundària Obligatòria, Formació Professional de Grau Mitjà i Batxillerat, es regirà pel procediment establert en aquesta ordre.
Segon
1. L'accés a cadascun dels centres abans esmentats, així com el canvi d'un centre a un altre, requerirà un nou procés d'admissió.
2. El canvi de curs, cicle, etapa o nivell educatiu no requerirà procés d'admissió, tret que coincidesca amb el canvi de centre.
3. L'alumnat que haja estat admès en un centre finançat amb fons públics, d'acord amb les disposicions vigents en aquesta matèria, podrà accedir, sempre que hi haja places vacants, als successius cursos, cicles, etapes o nivells, acollits al mateix règim econòmic, que s'imparteixen en aquest centre o recinte escolar.
4. L'alumnat dels centres d'Educació Infantil i Primària podrà accedir, respectivament, al centre d'Educació Primària o Secundària Obligatòria al qual figuren adscrits, sense necessitat de cap procés d'admissió.
5. De conformitat amb el que estableix l'article 9.3 del Decret 186/1994, l'alumnat que haja cursat Educació Secundària Obligatòria en un centre podrà seguir els estudis de Batxillerat o Formació Professional de Grau Mitjà al mateix centre, sense necessitat de sotmetre's a un nou procés d'admissió, amb les excepcions previstes per al Batxillerat d'Arts.
Tercer
1. Les direccions territorials d'Educació, d'acord amb el que estableix l'article 10 del Decret 186/1994, podran dictar resolució motivada per la qual s'adscriga un centre d'Educació Infantil a un o diversos centres d'Educació Primària. Així mateix, els centres d'Educació Primària podran adscriure's a un o més centres d'Educació Secundària per tal que l'alumnat curse Educació Secundària Obligatòria.
2. Aquesta resolució serà tramesa a la direcció dels centres docents afectats, al president del consell escolar municipal i a la Direcció General de Centres Docents.
3. L'adscripció dels centres se circumscriu, exclusivament, a la finalitat que l'alumnat procedent dels centres adscrits accedesca al centre d'adscripció sense necessitat de sotmetre's a un nou procés d'admissió.
4. Només podran adscriure's entre si els centres finançats amb  fons públics.
Quart
1. En el primer trimestre de l'any natural, el director territorial competent dictarà una resolució en què es determine el calendari ordinari i extraordinari d'admissió d'alumnat als centres docents del seu àmbit competencial.
2. En aquesta resolució constaran necessàriament els següents terminis màxims de:
1. Publicitat de les àrees d'influència.
2. Constitució de les comissions d'escolarització.
3. Publicitat dels centres receptors.
4. Publicitat de les vacants existents a cada centre.
5. Presentació de sol.licituds d'admissió i dels documents acreditatius de les circumstàncies a què es refereixen els números 15 a 24 d'aquesta ordre.
6. Publicitat de les llistes d'alumnat admès i no admès.
7. Formalització de matrícula als centres.
8. Comunicació de les vacants existents a què es refereix el número 35.1.
3. Així mateix, també s'hi reflectirà l'import del salari mínim interprofessional, fixat pel govern de la nació per a l'any natural a què es refereix la declaració de la renda esmentada en el número 15 d'aquesta ordre.
Cinquè
1. Les direccions territorials d'Educació podran constituir, amb l'antelació suficient, les comissions d'escolarització que consideren convenients, segons els termes establerts en l'article 12 del Decret 186/94.
2. L'àmbit territorial d'actuació de les comissions d'escolarització serà el que determine la direcció territorial d'Educació corresponent, la qual establirà, així mateix, els procediments adequats que asseguren la coordinació entre aquestes per al compliment de les funcions previstes en l'article 13 del Decret 186/1994.
Sisè
Les comissions d'escolarització podran fixar, en la sessió constitutiva, el calendari de reunions a celebrar en el procés d'admissió d'alumnat per a aqueix curs escolar. Aquest acord tindrà el caràcter de convocatòria per a les successives reunions, de manera que quedaran citats per a aquestes els membres de la comissió.
Setè
Les comissions municipals d'escolarització hauran d'estar integrades, almenys, per: 
- El president del consell escolar municipal o persona en qui delegue.
- Dos representants de les associacions de pares, en representació del sector públic i privat concertat, respectivament.
- Dos representants de l'alumnat: un per part del sector públic i un altre per part del privat concertat, en els nivells en què l'alumnat tinga representació en el consell escolar.
- El director d'un centre públic.
- El titular o representant d'un centre privat concertat.
- Els presidents de les comissions de districte, en cas que n'hi haja.
- La representació de l'administració educativa designada pel director territorial d'Educació.
Actuarà com a secretari, el secretari del consell escolar municipal o un funcionari designat pel president del consell escolar municipal.
El consell escolar municipal designarà les persones que representaran els pares, l'alumnat, la direcció i la titularitat dels centres.
Vuitè
La direcció territorial d'Educació podrà constituir, a proposta de la comissió municipal d'escolarització, les comissions de districte que es consideren necessàries, en funció de l'elevat nombre de centres escolars existents.
Les comissions de districte podran ser per a un o diversos nivells o etapes educatius, i estaran integrades per:
- El president, qui serà designat pel director territorial d'Educació.
- Els directors dels centres públics del districte.
- Els titulars o representants dels centres concertats del districte. 
- Dos representants de les associacions de pares i dos representants de l'alumnat, si s'escau, designats pel consell escolar municipal.
- Un representant del consell escolar municipal.
- En l'acte de constitució, la comissió de districte designarà el secretari d'aquesta d'entre els directors dels centres.
Novè
Per tal de racionalitzar el procés d'admissió, el director territorial podrà constituir comissions sectorials d'escolarització que efectuen el procés d'admissió d'alumnat en determinats nivells educatius en l'àmbit territorial que se'ls encomane. Els seus membres seran designats per la direcció territorial i hauran d'estar integrades, almenys, per:
- President.
- Secretari.
- El director d'un centre públic.
- El titular o representant d'un centre privat concertat.
- Un representant de les associacions de pares d'alumnes.
- Un representant de l'alumnat, en el supòsit que es tracte de nivells educatius en què aquests tinguen representació.
- Un representant de l'administració local, proposat per la Federació Valenciana de Municipis i Províncies.
Deu
1. Els centres públics que no impartesquen Educació Infantil i els centres privats que no hagen concertat aquests ensenyaments hauran de traure l'oferta de totes les vacants en primer de Primària, tret del cas que aquests centres tinguen adscrit un centre finançat amb fons públics que sí els impartesca.
2. Per a determinar les vacants, es deixaran de banda, prèviament, quan n'hi haja:
- Les places escolars reservades per a l'alumnat del mateix centre, en els casos previstos en aquesta ordre.
- Les assignades a l'alumnat procedent dels centres adscrits.
- Les corresponents a l'alumnat escolaritzat per raons de transport escolar, d'acord amb el que estableix la disposició addicional sisena del Decret 186/1994.
3. Les vacants disponibles en cada curs i modalitat lingüística les determinaran:
a) El director o titular de cada centre, per als ensenyaments d'Educació Infantil i Primària.
b) El director territorial d'Educació, en els ensenyaments d'Educació Secundària.
4. Les llistes de llocs escolars disponibles, que s'ajustaran als annexos III a VII d'aquesta ordre, es trametran a la comissió d'escolarització i s'exposaran de manera visible en els taulers d'anuncis del centre, en el termini establert.
Onze
1. Les comissions d'escolarització hauran de comprovar que cadascun dels centres docents inclosos en el seu àmbit territorial d'actuació faciliten informació i exposen, en el seu tauler d'anuncis, el següent:
a) Normativa reguladora de l'admissió d'alumnat en centres docents finançats amb fons públics i, en especial, l'annex II d'aquesta ordre.
b) Llista de places vacants per al curs acadèmic a què es refereix el procés d'admissió, segons els annexos III a VII d'aquesta ordre.
c) àrees d'influència i àrees limítrofs del centre.
d) Els centres receptors, la seua adreça i l'horari d'atenció al públic.
e) El calendari d'admissió d'alumnat que se cita en el número 4 d'aquesta ordre.
3. Les comissions municipals i sectorials d'escolarització establiran el procediment adequat per a confrontar, amb caràcter previ a la seua baremació, totes les sol·licituds presentades per a cursar estudis als centres del seu àmbit, a fi d'evitar-ne duplicitats.
Dotze
1. Les sol·licituds s'hauran d'ajustar al model oficial, publicat com a annex I en aquesta ordre i que es facilitarà de manera gratuïta als centres escolars i als centres receptors.
L'exigència d'altres dades distintes de les que s'hi reflestesquen haurà de ser autoritzada expressament per la Direcció General de Centres Docents.
No podrà autoritzar-se la inclusió de dades el coneixement de les quals comporte la discriminació de l'alumne per raons ideològiques, religioses, morals, socials, de sexe o de naixement.
2. Les instàncies i la documentació s'hauran de presentar al centre o centres receptors que a aquest efecte determine i faça públics la comissió d'escolarització.
Podran habilitar-se, com a centres receptors, una dependència administrativa o un centre escolar.
Tretze
1. Cada sol·licitant haurà de presentar una única instància en què conste el centre en què sol·licita plaça.
En el supòsit que no s'obtinga plaça al centre sol·licitat, podrà indicar-s'hi, per ordre de preferència, altres dos centres en què es vulga ser admès.
2. En cadascun dels centres indicats, caldrà especificar la llengua, d'entre les que es puguen traure en l'oferta, en què vulga rebre l'ensenyament.
3. Els centres receptors hauran d'acarar, si s'escau, les còpies de la documentació aportada i els originals, posar la data i segellar la còpia de la sol·licitud per a la persona interessada.
4. Les sol·licituds i la documentació annexa hauran de ser enviades al centre sol·licitat en primer lloc.
Catorze
1. En cas que el sol·licitant presente més d'una instància, no se'n tindrà en compte cap, i aquest serà escolaritzat al centre en què, una vegada finalitzat el procés d'admissió, queden llocs vacants. De la mateixa manera s'actuarà en el cas de les instàncies que es presenten fora de termini i quan es comprove la falsedat de la documentació aportada per a acreditar les circumstàncies objecte de baremació.
2. La documentació aportada, amb posterioritat a la data establerta, no es tindrà en compte a efectes de baremació.
3. A les sol·licituds d'admissió caldrà adjuntar la documentació establerta en els números següents.
Quinze
1. La renda anual de la unitat familiar caldrà acreditar-la mitjançant l'aportació d'un dels documents següents:
a) Full de liquidació i document d'ingrés o devolució de la declaració de la renda de les persones físiques, bé conjunta de la unitat familiar bé individual de cadascun dels membres que la componen. En l'esmentat document d'ingrés o devolució caldrà que figure el segell que, estampat en el moment de la presentació, l'acredite en qualsevol de les oficines de les entitats financeres col·laboradores, o de correus, o de l'administració tributària habilitades per a la seua percepció. 
b) Certificat, expedit a aquest efecte per l'Agència Estatal d'Administració Tributària, del fet que els membres de la unitat familiar a la qual pertany el sol·licitant no han presentat la declaració esmentada.
Així mateix, caldrà aportar declaració jurada de no rebre prestacions no contributives o, en el cas contrari, certificació acretitativa del seu import, expedida per l'organisme competent.
2. La documentació abans citada correspondrà a l'exercici fiscal anterior, en dos anys, a l'any natural per al qual se sol·licita la plaça escolar.
3. En cas que s'opte per no aportar la documentació fiscal mencionada, s'atribuirà la puntuació mínima prevista en el criteri de rendes familiars en el barem establert en el Decret 186/1994.
4. La renda de la unitat familiar es determinarà dividint els ingressos totals pel nombre de membres que la componen. Açò caldrà acreditar-ho mitjançant el llibre de família. A aquest efecte, es considerarà unitat familiar la formada pels cònjuges i els fills menors de 18 anys, així com els majors d'aquesta edat i menors de 26 anys que conviuen en el domicili familiar i no perceben cap tipus d'ingressos.
Setze
1. El domicili familiar caldrà acreditar-lo mitjançant la presentació del DNI del pare/mare o tutor i d'un rebut d'aigua, llum o telèfon actualitzat o contracte de lloguer. Si no coincideixen els  domicilis que figuren en ambdós documents, es requerirà una altra documentació complementària, la qual podrà consistir en un certificat de residència expedit per l'ajuntament.
2. El lloc de treball dels pares o tutors podrà ser considerat, a instància d'aquests, amb els mateixos efectes de baremació que el domicili familiar, quan es complesquen les circumstàncies següents:
- Quan se sol·licite plaça per a cursar Educació Infantil o Primària.
- Que ambdós pare o tutors siguen treballadors en activitat.
Per a la justificació d'aquesta circumstància caldrà aportar el document que acredite suficientment la relació laboral i el domicili del centre de treball. En el cas dels treballadors autònoms, caldrà acreditar el pagament de l'Impost d'Activitats Econòmiques i l'alta en el Règim Especial de la Seguretat Social.
3. Quan l'alumne residesca en un internat, es considerarà, a efectes de la seua escolarització, el domicili de la residència com a domicili de l'alumne.
Disset
La circumstància del fet que els dos pares siguen treballadors en activitat, prevista en l'article 19 del Decret 186/1994, caldrà acreditar-la aportant el contracte de treball, la certificació de l'empresa en què preste els seus serveis o qualsevol altre document que acredite suficientment l'existència d'una relació de treball per compte d'altri.
Els treballadors autònoms hauran d'acreditar el pagament de l'Impost d'Activitats Econòmiques i l'alta en el règim especial de la seguretat social.
La monoparentalitat s'haurà d'acreditar amb el llibre de família, sentència judicial o un document equivalent.
Divuit 
Només es computarà el fet que el sol·licitant tinga germans matriculats al centre, si aquests cursen ensenyaments en aquest i han de continuar assistint-hi, durant el curs escolar per al qual se sol·licita l'admissió.
Els òrgans competents dels centres seran els encarregats de verificar-ho.
Dinou
Els resultats acadèmics obtinguts per l'alumne es tindran en compte per a l'accés als estudis de Batxillerat d'Arts.
L'alumnat haurà d'aportar, a més a més dels documents esmentats amb caràcter general, una certificació acadèmica en què consten qualificacions obtingudes en l'Educació Secundària Obligatòria, àrea d'Educació Plàstica i Visual.
Per a valorar aquesta circumstància, caldrà sumar la totalitat de les qualificacions obtingudes i dividir-la pel nombre de sumands. El resultat obtingut així se sumarà a la puntuació obtinguda en la valoració dels criteris restants.
L'escala de qualificacions a què es refereix el número 16 de l'Ordre de 23 d'abril de 1993, de la Conselleria de Cultura, Educació i Ciència, sobre avaluació en l'Educació Secundària Obligatòria (DOGV de 25 de maig de 1993), es computarà atenent la següent escala numèrica: 
- Insuficient	3
- Suficient	5,5
- Bé	6,5
- Notable	7,5
- Excel·lent	9
Vint
La circumstància de compatibilitzar estudis de règim general i ensenyaments artístics s'haurà d'acreditar amb el certificat del centre corresponent. El consell escolar, per tal d'atendre aquest criteri, ponderarà la proximitat del centre, el nivell cursat per l'alumne i el caràcter reglat dels ensenyaments.
Vint-i-u
La condició d'esportista d'elit s'haurà d'acreditar mitjançant certificació expedida per la Direcció General d'Esport de la Conselleria de Cultura.
Vint-i-dos
1. Les discapacitats de l'alumnat caldrà acreditar-les mitjançant la certificació corresponent, emesa per la Conselleria de Treball i Afers Socials, i en què s'especifique la classe i el grau d'aquesta. 
2. L'alumnat amb necessitats educatives especials haurà d'aportar el dictamen emès per l'equip d'orientació educativa i psicopedagògica i l'informe-proposta d'escolarització emès per la inspecció educativa.
Vint-i-tres
La condició de membre de família nombrosa s'haurà d'acreditar aportant el títol oficial de família nombrosa a què fa referència l'article setè de la Llei 25/1971.
Vint-i-quatre
La circumstància del fet que l'alumne estiga ja matriculat al centre, en un altre nivell educatiu, l'haurà d'acreditar el mateix centre.
Vint-i-cinc 
Sense perjudici de la facultat dels consells escolars per a obtenir dels sol·licitants la documentació que consideren necessària per a la justificació en cada cas de les situacions o circumstàncies al·legades, les comissions d'escolarització podran demanar als òrgans administratius competents les actuacions que consideren necessàries per a la seua verificació.
Segons el que s'estableix en l'article 27 del Decret 186/1994, la falsedat en les dades aportades donarà lloc a l'anul·lació de la sol·licitud i la consegüent escolarització de l'alumne segons la forma prevista en el número 14.1 d'aquesta ordre. Si aquesta circumstància es coneix quan el curs escolar s'haja iniciat, el director territorial podrà disposar que l'alumne se sotmeta a un nou procés d'admissió en el següent curs escolar.
Vint-i-sis 
Una vegada rebudes les sol·licituds, si al centre hi ha places suficients per a atendre totes les que s'hagen rebut, s'inclouran totes en la llista provisional d'alumnat admès, la qual serà tramesa a la comissió corresponent o, si s'escau, a la direcció territorial, especificant, en el seu cas, les vacants existents. 
Vint-i-set
Als centres en què el nombre de sol·licituds siga superior al de places disponibles, l'òrgan competent per a l'admissió d'alumnat assignarà a cadascuna d'aquestes la puntuació que els corresponga, d'acord amb el barem establert en els articles 16 i següents, del Decret 186/1994, de 13 de setembre, i les ordenarà  atenent la puntuació obtinguda.
Els empats que, si escau, es produesquen, es dirimiran aplicant els criteris previstos en l'article 21 del Decret 186/1994.
Vint-i-vuit
1. Després d'haver efectuat la baremació, s'elaborarà la lista provisional d'alumnat admès, en la qual figuraran les sol·licituds atenent la puntuació obtinguda, fins a cobrir la totalitat de les places vacants. Aquesta llista s'haurà d'ajustar al model que figura com a annex VIII en aquesta ordre.
2. En el supòsit que hi haja alumnat que no siga admès, aquest s'inclourà, així mateix, segons la puntuació obtinguda, en la llista d'alumnat no admès que figura com a annex IX en aquesta ordre.
3. L'esmentada llista caldrà que siga tramesa, juntament amb la documentació aportada per l'alumnat i atenent l'acreditació de les circumstàncies objecte de baremació, en el termini indicat, a la comissió d'escolarització corresponent.
Vint-i-nou
1. La comissió d'escolarització, una vegada rebudes les llistes provisionals d'admesos i no admesos dels centres docents del seu àmbit competencial, inclourà l'alumnat no admès al centre de primera opció en la llista provisional d'alumnat admès del centre de segona opció, quan hi haja places vacants.
2. En el supòsit que hi haja més demandants que places vacants, es farà una nova baremació d'aquestes sol·licituds, en funció de les circumstàncies al·legades i acreditades amb relació a aquest segon centre docent, i s'afegiran, atenent la puntuació obtinguda, a la llista provisional d'alumnat admès fins a cobrir la totalitat de les vacants existents.
3. Si tampoc no s'obté plaça al centre elegit en segon lloc, caldrà aplicar el mateix sistema pel que fa al centre de tercera opció. En cas que tampoc no fóra possible escolaritzar-lo en aquest, s'hi aplicarà el que es preveu en l'article 13, apartat j), del Decret 186/1994.
Trenta
Una vegada adjudicada la plaça escolar a tots els sol·licitants, la comissió d'escolarització haurà de trametre les llistes provisionals d'alumnat admès i no admès a cada centre docent perquè les expose en el tauler d'anuncis.
En la llista d'alumnat no admès haurà de figurar el centre docent en què l'alumne ha obtingut plaça escolar.
En cadascuna de les llistes haurà de figurar el total de punts obtinguts i el desglossament de cadascun dels conceptes.
Trenta-u
1. Les llistes provisionals d'alumnat admès podran ser objecte de reclamació, davant de l'òrgan competent, abans que transcórreguen 3 dies naturals comptadors des de la seua publicació. El director territorial d'Educació podrà modificar aquest termini.
2. El titular dels centres docents concertats haurà de facilitar al consell escolar del centre la informació i la documentació que aquest li sol·licite a fi de resoldre les reclamacions interposades.
3. Ateses les reclamacions, el consell escolar aprovarà i publicarà les llistes definitives d'alumnat admès i no admès, que s'hauran d'ajustar als models establerts en els annexos X i XI, dels quals una còpia serà tramesa a la comissió d'escolarització.
4. Dins el termini de 10 dies des de la publicació de les llistes definitives d'alumnes admesos, les persones interessades podran formular reclamació davant de la comissió d'escolarització que corresponga, la qual les haurà de resoldre en el termini màxim de 15 dies.
Contra l'esmentada resolució, la persona interessada podrà interposar recurs ordinari davant del director territorial d'Educació, en el termini d'un mes comptador des de la recepció de l'acord adoptat per la comissió d'escolarització o del compliment del termini establert per a l'adopció de l'acord.
5. La resolució del director territorial posarà fi a la via administrativa.
Trenta-dos
L'alumnat admès haurà de formalitzar la matrícula en el període establert, per a la convocatòria en què han obtingut plaça, per la direcció territorrial d'Educació esmentada en el número 4 d'aquesta ordre, tant en el procés ordinari com en l'extraordinari.
En el supòsit que no es faça efectiva la matrícula en el termini indicat, s'hi aplicarà el que s'estableix en l'article 23 del Decret 186/1994.
Trenta-tres
1. Per a la formalització de la matrícula, caldrà aportar:
a) El llibre de família o, si no és possible, una certificació de la inscripció de naixement expedida pel registre civil.
Aquesta documentació haurà d'acreditar que l'alumne compleix els requisits d'edat establerts en els articles 9 (apartat primer), 12 i 17 de la Llei Orgànica 1/1990, d'Ordenació General del Sistema Educatiu. A aquest efecte, caldrà comprovar que l'alumne compleix o complirà, abans que finalitze l'any natural en què s'inicia el curs acadèmic al qual es pretenga accedir, el requisit de l'edat exigida.
b) Quan es tracte d'alumnat procedent d'un altre centre, aquest haurà de presentar la certificació de baixa del centre anterior en què s'expresse la seua situació acadèmica.
La documentació aportada haurà d'acreditar que l'alumne compleix els requisits acadèmics exigits per l'ordenament jurídic vigent  per al nivell i el curs als quals es pretén accedir.
No es podrà formalitzar la matrícula per a cursar simultàniament dos o més ensenyaments de règim general al mateix centre o a centres distints, si aquests estan finançats amb fons públics.
c) El document sanitari obligatori per a l'inici d'etapa educativa, establert en l'Ordre de la Conselleria de Sanitat i Consum, de 14 de gener de 1993 (DOGV de 3 de febrer). Aquest document, tal  com s'estableix en l'esmentada disposició, es facilitarà als centres receptors de sol·licituds de plaça i als centres sanitaris, i haurà de ser emplenat gratuïtament pel facultatiu que tinga al seu càrrec el control sanitari de l'alumne/a.
2. En els casos en què a pesar d'haver-se produït un canvi de centre no es requeresca el procés d'admissió, la documentació a què es refereix l'apartat anterior haurà de ser tramesa d'ofici d'un centre a un altre.
Trenta-quatre
Per a l'assignació del torn de classes, a centres dependents de la Generalitat Valenciana, tindran preferència els esportistes d'elit i l'alumnat que curse ensenyaments reglats de grau mitjà de música i de dansa.
Trenta-cinc
1. Una vegada finalitzat el procés extraordinari de matriculació, les comissions d'escolarització hauran de trametre, a la direcció territorial d'Educació corresponent, la relació de vacants dels centres de la seua competència, la qual s'haurà d'ajustar als models dels annexos del XIII al XV d'aquesta ordre.
2. L'alumnat que necessite ser escolaritzat després dels períodes normals de matriculació haurà d'acudir a la comissió d'escolarització corresponent, si n'hi ha, perquè li assigne plaça al centre més pròxim al seu domicili en què hi haja places vacants.
3. Els directors territorials d'Educació adoptaran les mesures necessàries, dins el seu àmbit territorial, per assegurar l'admissió d'alumnat per raons urgents o especials d'escolarització.
DISPOSICIONS TRANSITòRIES
Primera
Aquesta ordre s'aplicarà en l'admissió d'alumat de Preescolar, Educació General Bàsica, Batxillerat Unificat Polivalent, Curs d'Orientació Universitària i Formació Professional, fins a l'extinció dels esmentats estudis.
En aquest supòsit, caldrà fer servir els annexos XIV a XVII d'aquesta ordre.
Segona
L'admissió de l'alumnat als centres d'Ensenyament Infantil dependents de la Generalitat Valenciana es regirà per aquesta ordre. A aquest fi, es faran servir els documents que figuren com a annexos d'aquesta ordre referits a l'Educació Infantil de primer cicle.
Tercera
L'alumnat dels centres d'Educació Primària en què s'impartesca provisionalment el primer cicle d'Educació Secundària Obligatòria, podrà accedir a aquests ensenyaments sense necessitat d'un nou procés d'admissió.
DISPOSICIONS ADDICIONALS
Primera
Aquesta disposició no serà aplicable a l'admissió de l'alumnat del Complex Educatiu de Cheste i de l'Institut de Formació Professional Costa de Azahar de Castelló de la Plana, que com que tenen serveis complementaris de transport i/o residència es regiran per la convocatòria específica que, amb caràcter anual, publicarà la Conselleria d'Educació i Ciència, de conformitat amb el que estableix la disposició addicional setena del Decret 186/1994.
Segona
Quan no es constituesca comissió d'escolarització, les actuacions que corresponguen a aquesta, seran assumides per la direcció territorial d'Educació que corresponga.
DISPOSICIONS FINALS
Primera
S'autoritza la Direcció General de Centres Docents perquè dicte totes les resolucions que escaiguen per a l'aplicació del que es preveu en aquesta ordre.
Segona
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
València, 7 de febrer de 1995
El conseller d'Educació i Ciència,
JOAN ROMERO I GONZáLEZ